《蒋砺堂相国以十岁童试卷签装册属题 其一》
清代·祁寯藻

昔时白屋擅英声，今日黄扉赞泰平。才似长源真宰相，年如颖士已诸生。

宏辞一卷留程式，碧落三山记姓名。多少孤寒依广厦，风檐回首气峥嵘。

作者简介：（1793—1866）山西寿阳人，字叔颖，一字淳甫，号春圃，晚号观斋。嘉庆十九年进士，官至大学士衔礼部尚书。道光十九年，曾奉朝命视察福建海防及禁烟事。生平提倡朴学，延纳寒素，士林归之。诗古文词均卓然成家。卒谥文端。有《马首农言》、《勤学斋笔记》。